อีสวอเตอร์คาดการใช้น้ำปีนี้เพิ่มขึ้น 8%
&#8220;อีสท์ วอเตอร์&#8221; คาดการณ์การใช้น้ำปีนี้เพิ่ม 8% อยู่ที่ระดับ 239 ล้านลบ.ม. และจะเพิ่มขึ้นอย่างต่อเนื่องโดยในปี 2555
30 มี.ค. 2553

“อีสท์ วอเตอร์” คาดการณ์การใช้น้ำปีนี้เพิ่ม 8% อยู่ที่ระดับ 239 ล้านลบ.ม. และจะเพิ่มขึ้นอย่างต่อเนื่องโดยในปี 2555
นายประพันธ์ อัศวอารี กรรมการผู้อำนวยการใหญ่ บริษัทจัดการและพัฒนาทรัพยากรน้ำภาคตะวันออก (อีสท์ วอเตอร์) เปิดเผยว่า ปริมาณความต้องการใช้น้ำในปี 2553 คาดว่าจะเพิ่มขึ้นประมาณ 8% มีปริมาณอยู่ที่ระดับ 239 ล้านลูกบาศก์เมตร (ลบ.ม.) จากปีก่อนที่มีปริมาณความต้องการน้ำ 221 ล้านลบ.ม. และเพิ่มขึ้นอย่างต่อเนื่องโดยในปี 2554 จะมีความต้องการใช้น้ำเพิ่มขึ้นอยู่ที่ระดับ 265 ล้านลบ.ม. และปี 2555 จะมีความต้องการใช้น้ำเพิ่มขึ้นมากประมาณ 11% ที่ระดับ 290 ล้านลบ.ม.
ทั้งนี้ เนื่องจากในปี 2555 โรงงานปิโตรเคมีส่วนใหญ่จะก่อสร้างเสร็จ รวมทั้งความต้องการใช้น้ำเพื่อการอุปโภคบริโภคจะมีปริมาณมากขึ้น  เพราะการขยายตัวของชุมชนในพื้นที่ภาคตะวันออก ขณะที่การใช้น้ำในภาคอุตสาหกรรมจะเริ่มลดลง โดยจากเดิมอยู่ที่ระดับ 80-85% ของการใช้น้ำ แต่ตอนนี้ลดลงอยู่ที่ระดับ 65% ซึ่งหากทุกโครงการลงทุนแล้วเสร็จ สัดส่วนการใช้น้ำจะอยู่ที่ระดับ 50% เท่ากัน
“ในปีนี้ความต้องการใช้น้ำที่คาดว่าจะเพิ่มขึ้นประมาณ 8% จะทำให้รายได้ของบริษัทเพิ่มขึ้นประมาณ 100 ล้านบาท ซึ่งบริษัทจะใช้ลงทุนเพิ่มปรับปรุงการส่งน้ำ ส่วนโครงการในมาบตาพุดที่ต้องระงับการดำเนินการชั่วคราวจำนวน 22 แห่ง ที่เป็นลูกค้าของบริษัท ก็ไม่ได้ส่งผลกระทบต่อยอดขายแต่อย่างใด เพราะยังคงต้องใช้น้ำอย่างต่อเนื่อง” นายประพันธ์ กล่าว